
Născută în Baia Mare, Roxana Maria SERAZ provine dintr-o 
familie de artiști, începându-și educaţia muzicală încă din 
copilărie, sub atenta supraveghere a tatălui său. În anul 2015, 
după 12 ani de studiu intensiv al pianului, a absolvit liceul și 
a decis să se specializeze în domeniul muzical, astfel că în 
vara aceluiaşi an a fost admisă la Academia Naţională de 
Muzică „Gheorghe Dima” Cluj-Napoca, în cadrul căreia 
frecventează, în prezent, cursurile a două facultăți și 
specializări: Muzicologie și Pian. De-a lungul anilor de 
studiu s-a implicat și în activități de secretariat muzical, 
contribuind în organizarea a diverse proiecte și concerte, 
realizând deseori programe de sală. Vara anului 2017 a 
marcat o perioadă importantă în completarea studiilor: în urma obţinerii unei burse 
Erasmus, a avut oportunitatea de a pleca la Viena într-un stagiu de practică și de a face parte 
din echipa Institutului Cultural Român, contribuind în activități de arhivare, inventariat și 
organizare a evenimentelor culturale. În același an a debutat în publicistică cu o cronică a 
întregului Festival Internaţional Mozart desfășurat la Cluj, cronică publicată în revista de 
muzicologie No. 14 Plus Minus, iar un an mai târziu a publicat studiul intitulat Contribuția lui 
Monteverdi în evoluția madrigalului şi apariția operei în volumul IV al lucrării Botoşani, oraș al 
muzicii europene (Editura ARTES). Roxana desfășoară activităţi şi în calitate de corist al 
grupului vocal Schola Transylvanica, cu care a întreprins turnee, participând în cadrul unor 
proiecte de colaborare cu Conservatorul din Sankt Petersburg, (2018) și grupul vocal Schola 
Marienkirche din Basel (2019). 


REZUMAT 


Dora Cojocaru este recunoscută ca personalitate reprezentativă a școlii de compoziție 
clujene, fiind, de asemenea, o voce puternică a muzicologiei românești. Creaţia sa 
muzicologică cuprinde cărţi, studii, articole, emisiuni radio, lucrări prezentate la conferințe, 
cursuri de măiestrie și sesiuni de comunicări științifice, însă cea mai importantă contribuţie a 
sa rămâne lucrarea (tipărită la Cluj în 1999) Creația lui György Ligeti în contextul stilistic al 
secolului XX, prima carte despre Ligeti apărută în peisajul muzicologic românesc. Portretul 
componistic al Dorei Cojocaru este realizat prin urmărirea particularităților de limbaj și a 
procedeelor compoziționale utilizate în Cantata de cameră Dați-mi lampa lui Aladin. Cu 
privire la particularităţile de limbaj ale compozitoarei, prima caracteristică este preocuparea 
de a nu se repeta în expresie şi varierea unui material muzical deja utilizat. Acest lucru se 

regăsește în mod frapant în Cantata de cameră Daţi-mi lampa lui Aladin unde, la fiecare 
apariţie a motto-ului O, mein Bruder (părţile I, a V-a şi a IX-a), discursul este variat 
considerabil, tocmai pentru evitarea repetării în expresie. Rezultă o altă particularitate, 
construcția bazată pe un discurs evolutiv, iar o a treia caracteristică este construcția 
discursului pornind de la o economie de mijloace și un material muzical alcătuit din doar 
câteva sunete. Pentru această cantată, contextul istoric este esenţial de remarcat și este strâns 
legat de titlul care reprezintă un simbol ce sugerează dorinţa arzătoare a compozitoarei de 
a-şi aduce fratele din nou la viaţă, conștientă fiind însă că va avea nevoie de o magie. 
Alegerea compozitoarei cu privire la versuri este susținută de faptul că textele lui Trakl și 
Rilke fac aluzie la tematica morţii, una dintre frecventele teme ale expresionismului târziu, 
având așadar o notă tragică, aflată în asentiment cu intenţiile muzicale ale compozitoarei. 
Suferinţa ilustrată în versuri este sugerată în muzica Dorei Cojocaru în plan armonic și 
melodic prin diverse disonanţe, dar și prin figuri retorice. Urmărind relația text-muzică, 
apar momente extrem de semnificative, în care muzica creează imagini sonore sugestive 
pentru mesajul textului. 

Cuvinte cheie: cantata, cameral, tragic, Dora Cojocaru 


Dora Cojocaru, născută în 1963 la Baia Mare, şi-a început studiile muzicale 
în 1970 la Liceul de Muzică din orașul natal, continuându-le la Conservatorul din 
Cluj-Napoca unde i-a avut ca profesori pe Cornel Ţăranu, Hans Peter Türk, 
Dan Voiculescu, Vasile Herman, Tudor Jarda și Romeo Ghircoiaşiu. În decursul 
anilor petrecuţi la Cluj a făcut parte din corul Cappella Transylvanica, cu care a 
întreprins diverse turnee artistice în străinătate. Ulterior, întorcându-se în orașul 
natal, a fost profesoară a Şcolii de muzică!, iar după o perioadă s-a reîntors la 
Conservatorul din Cluj-Napoca, promovând în cadrul catedrei de Forme muzicale 
la gradul de conferenţiar. Între timp, a frecventat cursuri de specialitate în 
străinătate şi a obținut de-a lungul carierei numeroase premii. Activă şi din punct 
de vedere muzicologic, a participat la diverse congrese şi a semnat publicații în 
reviste de specialitate. A susținut un doctorat în muzicologie/stilistică la Academia 
de Muzică din Cluj-Napoca, îndrumată fiind de acad. prof. univ. dr. 
Cornel Ţăranu, cu lucrarea Creaţia lui György Ligeti în contextul stilistic al secolului 
XX, prima carte despre Ligeti apărută în peisajul muzicologic românesc, 
recompensată cu un Premiu al UCMR. În anul 2002, Dora Cojocaru a emigrat în 
Canada la Montreal, loc în care a rămas stabilită până în prezent; a activat ca 
profesor la Universitatea McGill și la Universitatea Concordia din Montreal. 

De importanţă sunt influenţele pe care dascălii mai sus menţionaţi le-au 
avut asupra Dorei Cojocaru. Dintre acestea, cea mai pregnantă influenţă vine din 
partea profesorului de compoziţie, academicianul Cornel Ţăranu. Ne referim aici la 
obsesia profesorului pentru variaţie, despre care însăşi compozitoarea vorbeşte. 


1 Viorel Cosma, Muzicieni din România, vol. 2, Bucureşti, Editura Muzicală, 1999, p. 97. 
2 Valentina Sandu-Dediu, Muzica românească între 1944-2000, Bucureşti, Editura Muzicală, 2002, p. 227. 

Întrebată cum ar defini substanţa propriei obsesii artistice, compozitoarea spune că 
aceasta ar fi aceea de a nu se repeta în expresie. Iată de ce, chiar şi în lucrările în 
care a folosit același tip de material sau tehnici de lucru asemănătoare, a încercat 
întotdeauna să introducă ceva cu totul nou, ceva care să aducă o oarecare notă de 
prospeţime!. Prin urmare, dezvoltarea aceastei particularităţi de limbaj muzical 
este strâns legată de obsesia profesorului pentru variaţie. 

Se evidenţiază în creația compozitoarei predominanţa muzicii de cameră, 
consecinţă a faptului că lucrările de acest tip sunt azi mult mai simplu de difuzat, 
argument adus de însăși compozitoare. Pe de altă parte, foarte multe dintre aceste 
lucrări au fost scrise în mod special pentru diverse ansambluri de cameră sau 
instrumentiști, dar bineînţeles că și imprimările de studio se fac mult mai simplu 
cu această categorie de lucrări. Totuşi, compozitoarea afirmă că înclinația sa pentru 
genul cameral este și o consecință a faptului că, pentru ea, acesta oferă și 
nenumărate posibilități de exprimare?. 

Cu privire la genul cantatei de cameră, alături de Daţi-mi lampa lui Aladin, 
scrisă în 1998, cantată care face subiectul analizei de faţă, în creația compozitoarei 
mai întâlnim o singură astfel de cantată — Galgenlieder in der Nacht, scrisă cu trei ani 
mai devreme, pe versuri de Christian Morgenstern. Este de remarcat şi perioada de 
creaţie, anul 1998, fiind anul cel mai prolific pentru compozitoare, cu şase lucrări 
muzicale, dar și un articol cu subiectul „Gyorgy Ligeti și noua modernitate”, 
publicat în revista Muzica. 

O conturare a portretului componistic poate fi realizat prin urmărirea 
particularităţilor de limbaj şi a procedeelor compoziționale utilizate în Cantata de 
cameră Daţi-mi lampa lui Aladin. Pentru realizarea unei imprimări audio a cantatei, 
compozitoarea a scris ulterior, în 2006, o variantă modificată din motive de 
instrumentalitate, schimbând totodată şi titlul acesteia în O, mein Bruder. 

Prima caracteristică, amintită şi mai sus, este preocuparea de a nu se repeta 
în expresie şi varierea unui material muzical deja utilizat. Acest lucru se regăseşte 
în mod frapant în cantată unde, la fiecare apariție a motto-ului O, mein Bruder 
(părţile I, a V-a şi a IX-a), motto ce are drept consecinţă ciclicitatea şi caracterul 
sferic, discursul este variat considerabil, tocmai pentru evitarea repetării în 
expresie. Rezultă o altă particularitate, referindu-ne aici la construcţia bazată pe un 
discurs evolutiv, iar o a treia caracteristică observată pe parcursul analizei este 
construcţia discursului în multe momente pornind cu o economie de mijloace și un 
material muzical alcătuit din doar câteva sunete. În cazul cantatei, avem ca 
exemplu părţile I, V și IX, având la bază doar trei sunete: mi bemol — mi becar — fa, 
sau părţile II și VII (include utilizarea pentatoniei) în care apar doar solista și 


1 Oleg Garaz, „Dora Cojocaru”, în: Poetica muzicală în convorbiri, Cluj-Napoca, Casa Cărţii de Știință, 
2003, p. 181. 
? Ibidem, p. 181. 

clarinetul, respectiv solista şi percuţia, discursul fiind realizat, în mod clar, prin 
economie de mijloace. 

Cantata de cameră Daţi-mi lampa lui Aladin a fost scrisă pentru 
mezzosoprană, cvintet de suflători şi percuție, pe versuri de Emil şi Dan Botta, 
Georg Trakl, Rainer Maria Rilke și Ady Endre. Drept motto al ciclului, repetat la 
începutul fiecărei mișcări, aclamaţia O, mein Bruder ilustrează suferința și plângerea 
sugerată prin muzică, trăite și resimţite mereu de către compozitoare în urma 
pierderii tragice, sub avalanșa munţilor de zăpadă de la Bâlea, a fratelui iubiti. 
Astfel, titlul ales de către compozitoare face referire la povestea orientală în care 
Aladin era posesorul unei lămpi fermecate ce avea puterea să-i îndeplinească orice 
dorință, moment în care din lampă ieşea la iveală un duh, magician. În contextul 
acestei lucrări, titlul este un simbol ce sugerează așadar dorința arzătoare a 
compozitoarei de a-și aduce fratele din nou la viață, conştientă fiind însă că va avea 
nevoie de o magie. Prin urmare, dintre cele nouă părţi ale cantatei? ne vom opri 
mai mult asupra secțiunii a treia, Magicianul, pe versurile lui Georg Trakl și Rainer 
Maria Rilke, fiind una dintre cele mai sugestive părți. În cele ce urmează, însă, vom 
trata lucrarea diacronic, pornind de la prima parte, O, mein Bruder, amintită mai 
sus ca fiind un motto ce apare de trei ori pe parcursul Cantatei, lucru ce duce, 
bineînțeles, la ciclicitate. 

Materialul muzical al acestei părți este esenţializat la trei sunete: mi bemol, 
mi becar şi fa, întâlnite astfel în așezarea verticală, dar şi melodic în câteva momente 
de oscilație. Faptul că materialul sonor este atât de redus rezultă din exploatarea 
unui procedeu componistic, și anume pedala, fiecare instrument susținând câte o 
pedală: fagotul — mi bemol cu oscilație la mi becar, cornul — mi becar cu oscilație la fa, 
respectiv clarinetul — fa cu oscilație la mi bemol: 

Exemplul 1, măsurile 11-15 


! Ştefan Angi, Site de in. Scrieri despre muzică, Editura MediaMusica, Cluj-Napoca, 2013, p. 84. 
2 O, mein Bruder, Descindere, Magicianul, Oberon, O, mein Bruder, Lethe, Mistuire, Linişte, O, mein Bruder. 

Varietatea, în acest discurs constant, apare în planul ritmic, prin 
diversitatea formulelor, dar și a neregularităţii apariţiei lor. De importanţă aici sunt 
pauzele, extrem de frecvente şi plasate astfel încât să sugereze frazarea și respirația 
din vorbire, iar ritmica, folosită la derularea accentelor cuvintelor, este construită 
astfel încât fiecărei silabe să îi corespundă un singur sunet. Rezultă astfel o 
sonoritatea seacă, un discurs ritmic, lipsit de melodicitate, în care solista emite doar 
sunete șoptite, în tehnica Sprechstimme, pe versuri de Georg Trakl: 


O, mein Bruder, O, fratele meu, 
Unter Dornenbogen klimmen wir Sub arcul de spini să urcăm noi 
blinde Zeiger gen Mitternacht. orbește la miezul nopții. 


Suferința ilustrată în versuri este sugerată în muzica Dorei Cojocaru prin 
materialul muzical utilizat — mi bemol, mi becar, fa — care creează o muzică 
disonantă, reprezentativă pentru sentimentul suferinței. Mai mult decât atât, 
ritmica și valorile relativ scurte ar putea fi sugestive în raport cu textul, mai exact 
cu cuvântul Dornen (spini), întrucât sonoritatea creată trimite la o imagine ce 
ilustrează parcă ascuţișul spinilor. De remarcat este și construcţia lipsită de 
sincronizare între instrumente, cu excepția momentului din final al cuvântului 
Mitternacht (miezul nopţii), unde toate instrumentele apar în izoritmie cu solista. 

Partea a Il-a, Descindere, porneşte tot de la un material sonor esenţial, 
format de data aceasta din patru sunete — mi, fa diez, si şi do — material care însă va 
fi dezvoltat într-o scară; cu toate că vor fi adăugate, aşadar, şi alte sunete, în finalul 
părţii, materialul va reveni la esența formată din cele patru mai sus menționate, 
formând, de altfel, principala configurație ce se va repeta pe parcursul întregii părți 
sub multiple forme și combinații. 

De interes aici, în plan expresiv, este începutul. Discursul solistei este 
anticipat de instrumente în primele trei măsuri și începe cu un ecou de jeluire, de 
suspin, redat prin întretăierea discursului, dar poate sugera şi nesiguranţă sau o 
posibilă teamă, ilustrată muzical şi prin text prin repetarea începutului din motivul 
muzical principal, adăugând la fiecare repetare câteva sunete până la alcătuirea 
completă a motivului muzical și respectiv a textului. Efectul este unul de elan, de 
încercare de avântare, tradus muzical prin atingerea sunetului si!, apoi do? şi în 
final m: (Exemplul 2): 


Exemplul 2, măsurile 7-14 

Cu privire la text, acesta face trimitere pentru prima dată la povestea 
orientală a lui Aladin şi prin urmare la titlul cantatei: „Daţi-mi lampa lui Aladin / 
Vreau să văd lucruri neobișnuite”. 

Interesant este faptul că în toată partea, începuturile de frază și vers sunt 
construite în sens ascendent, cu excepţia unui singur fragment, apărut în 
măsura 24. Acest fragment aduce un discurs total diferit în caracter, lucru cerut de 
către compozitoare prin indicaţia Poco agitato, dar implicat, de altfel, și de text. Prin 
urmare, în timp ce textul lui Emil Botta spune „Vraciule, dă-mi grabnic licoarea 
care aleargă ca un mesager nebun prin vinele vieţii”, regăsim o scriitură în staccato 
şi valori de sunete scurte care sugerează, bineînţeles, mișcarea alertă. 

Odată cu măsura 60, începe un ultim segment în care textul repetă 
cuvintele „Daţi-mi lampa lui Aladin”, cuvinte care, până la final, se vor dizolva la 
fel ca muzica ce se disipează treptat într-o nuanţă de piano, urmată în final de 
indicația a niente. Această dizolvare a muzicii se realizează prin renunţarea treptată 
a câte unui sunet din cele patru esenţiale, astfel că în ultimele măsuri regăsim doar 
o oscilație între mi şi fa diez. 

În ceea ce privește partea a III-a, Magicianul, alegerea compozitoarei cu 
privire la versuri este susținută de faptul că textele lui Trakl și Rilke fac aluzie la 
tematica morţii, una dintre frecventele teme ale expresionismului târziu!, având 
așadar o notă tragică, aflată în asentiment cu intenţiile muzicale ale compozitoarei. 

Încă din începutul părţii se remarcă o sugestie muzicală cu trimitere la 
tematica morţii şi, implicit, la categoria tragicului. Este vorba despre o scurtă 
introducere implicând sonoritățile de semnal ale unui tulnic. Instrument arhaic, 
tulnicul era utilizat încă din vremea dacilor când, în fiecare sat, persoana care avea 
sarcina de a semnala anumite evenimente, se urca în vârful unui deal și emitea la 
tulnic semnalul corespondent acestora şi (re)cunoscut de toată lumea. Existau zeci 
de astfel de semnale. În cazul începutului acestei părţi, muzica anunţă, așadar, 
moartea unei persoane. De remarcat este și figura muzicală ce încheie anunţul, 
fiind o figură cu sunet repetat şi o scurtă inflexiune cromatică, specifică folclorului 
şi întâlnită mai ales în finalurile de frază ale doinelor: 

Exemplul 3, măsura 1 


! Ştefan Angi, op. cit., p. 85. 

Muzical vorbind, Dora Cojocaru creează un dialog între magician, 
reprezentat de clarinet, şi protagonista aflată în suferință, rol preluat de 
mezzosoprană. Încărcat fiind de tragism, nu este deloc surprinzător faptul că pe tot 
parcursul dialogului există o predominanţă a figurii retorice suspiratio, fiind o 
expresie muzicală a suspinului realizată atât prin pauze frecvente, cât şi prin 
întreruperi care, în acest caz, constau în multiple virgule, în ritm punctat și în 
sincope. 

Alte două figuri retorice, probabil și mai frapante, strâns legate între ele în 
contextul acestei părți, sunt descensio şi saltus duriusculus. Cu toate că, în mod 
evident, există și articulaţii sau salturi ascendente, în finalurile de frază sau 
articulație muzicală vom întâlni aproape întotdeauna descensio, definită fiind ca un 
pasaj muzical sau salt descendent, exprimând imagini sau afecte negative. 
Cu privire la saltus duriusculus, acesta constă preponderent în salturi ascendente și 
descendente de septimă mare şi mică. 

Prezentând evenimentele sonore în ordinea succesiunii lor, menționăm 
acum o tehnică vocală folosită deseori pe parcursul mișcării, şi anume 
Sprechstimme. Aceasta este întâlnită cu precădere la expresionişti şi în acest caz 
exprimă strigătele refulate, înnăbușite, ale protagonistei: 

Exemplul 4, măsurile 11-12 


Pregătirea momentului culminant se desfăşoară la mijlocul mişcării şi 
poate fi interpretat ca un monolog al magicianului care își începe vraja în 
încercarea de îndeplinire a dorinței protagonistei, moment care din punct de 
vedere muzical este sugerat printr-un solo al clarinetului ce constă dintr-o lungă 
țesătură figurativă de durate scurte. Vizual, chiar şi desenul muzical al acestui 
fragment, datorită  neregularității sporite și a înclinațiilor ascendente şi 
descendente alternative, trimite la mișcarea baghetei unui magician. Finalul acestei 
secțiuni aduce cu sine o altă figură retorică, exclamatio: 

Exemplul 5, măsurile 25-35 


Aceasta este surprinsă într-o atmosferă de suspans și un afect de disperare, create 
printr-un sunet lung în acut, aflat la limita superioară a ambitusului clarinetului. 
Momentul reprezintă totodată climaxul părţii, cuprinzând cel mai înalt sunet din 
întreaga mișcare, atins doar în acest moment crucial, hotărâtor, probabil, pentru 
reușita magiei. 

Urmează apoi un moment de insistență şi de rugăminte a protagonistei 
către magician, implorându-l să reziste în lupta împotriva morții. În acest moment, 
suspansul persistă datorită exclamațţiei poetice „O, Magier halt aus, halt aus, halt 
aus!” [O, magicianule, rezistă, rezistă, rezistă!]. Așadar, analizând acest moment de 
cumpănă, remarcăm prezenţa figurii retorice epanalepsis, constând în repetarea 
succesivă a expresiei halt aus (rezistă): 

Exemplul 6, măsurile 36-39 


Repetarea expresiei sugerează insistența și totodată speranța reușitei magiei care, 
însă, nu se va întâmpla: 


Unstete Waage des Lebens, immer Instabila balanţă a vieții, 
schwankend, immer schanked oscilantă, mereu oscilantă. 
Drüben die ruhige Waage des Todes Dincolo balanța calmă a morții, 
Hier ist Magie. Aici e magie. 


Încheierea acestei părți este la rându-i extrem de sugestivă, făcând 
trimitere la caracteristica de bază a tragicului — triumful morții asupra vieții. Pentru 
prima dată în această mișcare se remarcă introducerea flautului şi a percuției, 
aşadar dialogul se încheie, în câteva momente însă dispărând totul în nimic; 
momentul este ghidat de compozitoare prin indicația a niente, rămânând doar 

câteva ecouri ale clarinetului, a cărui sonoritate se stinge tremurat (în frullato), 
asemeni unei ultime suflări: 

Exemplul 7, Coda-final 


Urmărind relaţia text-muzică apar momente extrem de semnificative și în 
următoarele părți, momente în care muzica creează imagini sonore sugestive 
pentru mesajul textului. În partea a patra, Oberon, regăsim imperiul morţii, unde 
dialogul cu Oberon, frate din infern, reprezintă chemarea la murire. Frica și spaima 
sunt sentimente ale căror sugestie muzicală străbat în egală măsură vocea solistei și 
acompaniamentul instrumental, iar în  pendularea dintre  vocalitate şi 
instrumentalitate domină apropierea de vocal a intonațţiilor blocului instrumental. 
Astfel, cuvintele versurilor purtătoare ale acestor sentimente, şi pe care vocea 
surorii în căutarea fratelui le înfățișează suspinând, sunt preluate de grupul 
instrumentelor. 

Sunt cu totul consternante imitarea prin voce și prin instrumente a 
onomatopeelor de tim, tim, tim, ale poeziei de chemare la moarte. Aceste 
onomatopee, dar şi repetitivitatea consoanelor decupate la voce, oboi, clarinet, 
fagot şi combinate cu altele contrastante la flaut şi corn, au ca scop ilustrarea 
personajului feminin care se comportă ca și cum și-ar fi pierdut judecata normală!. 

Semnificativă pentru relația text-muzică este măsura 70, unde prin 
deconstrucția cuvântului arde pare că literele se topesc într-o flacără, moment în 
care instrumentele, prin triluri lungi, succesive, creează imaginea sonoră a unei 
flăcări ce arde: 


et d 


l Ştefan Angi, op. cit., p. 85. 

Exemplul 8, măsurile 67-74 


După momentul părții a cincea, O, mein Bruder, ce trimite la ciclicitate, 
moment de revenire la sonoritățile începutului — partea fiind însă prescurtată și 
discursul reluat doar de la măsura 11 a primei părți având așadar dimensiuni 
reduse —, compozitoarea aduce un material muzical mult diferit față de sonoritățile 
celorlalte părți. Prin urmare, partea a VI-a, Lethe!, are la bază un discurs strict 
instrumental, cu excepţia primelor patru măsuri dedicate exclusiv solistei care 
exclamă versurile poetului Emil Botta: „Torna, torna, fratre / Către mine-ntoarce 
faţa ta străluce!”. Versurile sunt intonate într-un descensio subtil care anticipează 
discursul instrumental construit într-un descensio de mari dimensiuni ce conferă 
caracterul de lamento. Această figură retorică (descensio) stă la baza întregii părți, 
fiind practic, în acest caz, un procedeu componistic. 

Oboiul este cel care deschide această parte, observându-se foarte clar scara 
descendentă aflată într-un plan inferior, în cel superior regăsindu-se scurte inserții 
melodice care întregesc discursul. De menţionat este construcția scării descendente, 
formată de cele mai multe ori din două tetracorduri cu sunet comun, primul 
diatonic, alcătuit doar din tonuri, respectiv al doilea cromatic: 

Exemplul 9, măsurile 6-10 


Cu privire la fragmentarea materialului muzical, acesta impune o frazare 
clară, odată la cinci măsuri, practic la sfârşitul fiecărui descensio, momente în care se 
alătură treptat celelalte instrumente, reluând scara descendentă de pe diferite 


1 În mitologia greacă — unul dintre cele cinci fluvii ale Infernului. Sufletele morţilor, bând din apa 
fluviului Lethe, uitau pe loc trecutul, durerile şi bucuriile existenţei lor pământene; zeița uitării. 

sunete. Astfel, odată cu finalizarea discursului la oboiul solo, intervine fagotul 
împreună cu care se realizează un descensio a cărui structură esențializată se 
constituie din cvinte paralele. Fragmentarea este cerută de către compozitoare și 
prin indicaţii în partitură, referindu-ne aici la virgule: 


sas 

Exemplul 10, măsurile 11-15 


Odată cu intervenţia cornului, muzica devine din ce în ce mai disonantă. 
Aflat doar la un ton distanță față de oboi, formează un lanț de secunde 
descendente a căror sonoritate disonantă este sugestivă pentru suferință și tragism. 

În următorul segment, destinat oboiului și clarinetului, întâlnim procedeul 
diminuţiei la clarinet, ce duce astfel la realizarea a două scări descendente pe 
parcursul derulării unei singure scări la oboi, după cum se vede în exemplul de 
mai jos: 


agh 


Exemplul 11, măsurile 21-25 


În momentul măsurii 47 apare pentru prima dată întregul cvintet de 
suflători, fiind un moment de factură omofonă în care instrumentiştii intonează 
scări descendente formând pe verticală, de cele mai multe ori, acorduri minore cu 
septime mici aflate în răsturnarea a treia (secund-acord) sau acorduri de cvarte, 
făcând trimitere la tiparul unei scordaturi. 

Exemplul 12, măsurile 47-52 


Este, de altfel, singurul segment în care se întâlnesc structuri acordice 
propriu-zise, cantata fiind bazată, în schimb, pe un discurs linear. Se remarcă 
scriitura fagotului în cheia sol, trimiterea la octava superioară în cazul altor trei 
instrumente, dar și dinamica fortissimo cerută în final de către compozitoare. Din 
toate acestea rezultă o sonoritate stridentă aflată în acut, care împreună cu 
disonanțele și cromatismele apărute în descensio sugerează încă o dată sentimentul 
de suferință, disperare. 


II at 
R PI 
E A 
Ip 
Deeper mea Poe de A al 
oz 2 E AR RR E RAR Le = = zA 
9%. EP II RES —— == 


' 
' 
Li 
i, 
die 
J 
] 
' 


U — —B EP ——— R PA T e me ie 
AZS: e aN —— ee e ===: 


Í 
du 
Ii 


il 


3 


i 


i 
| 
| 


Exempul 13, măsurile 53-59 


Parta a şaptea, Mistuire, pe versuri de Ady Endre, aduce un scurt material 
total diferit de muzica auzită până în acest moment. Este vorba despre un caracter 
ritualic al muzicii, cu rezonanţe exotice datorate pentatoniei aflată pe un tipar 
ritmic constant. Prin urmare, această parte este destinată exclusiv mezzosopranei și 
instrumentelor de percuție — tom-tom şi bongos. 

Mesajul acestei mișcări de dimensiuni scurte spune: 

Hajh, élet, élet, Vai, viață, viață, 
Nekem kivántak csunya véget. Mie mi-au dorit sfârșit urât. 

Contrar sugestiei acestor versuri, care fac trimitere la contextul istoric în 
care a apărut lucrarea şi la pierderea fratelui iubit de către compozitoare, muzica 
este una mai senină, nu la fel de sugestivă în raport cu textul, comparativ cu părțile 
anterioare. Acest lucru se datorează intenţiei compozitoarei de diversitate în acest 
moment, de integrare a unui material sonor nou, fiind vorba despre următoarea 
pentatonie: 

Exemplul 14, măsurile 5-8 


Cu toate că această mişcare aduce o diversificare în cadrul cantatei, la 
nivelul părții regăsim un material repetitiv, procedeu uzual, de altfel, în cadrul 
pentatoniilor. După cum ne-a obișnuit și în alte cazuri (O, mein Bruder, Descindere), 
compozitoarea construieşte și în această parte discursul pornind de la doar câteva 
resurse, în acest caz, pentatonia și tiparul ritmic. 

Începutul părţii a VIII-a, Liniște, presupune o rememorare a părților a doua 
şi a şasea. Asistăm la un moment de ciclicitate în care textul poartă mesajul 
suferinţei cumplite, redat de poezia lui Dan Botta — „Un bucium sună departe” —, 
titlu la care se face deja trimitere prin apelul sugestiv de trâmbiță încă din 
începutul părții a treia. 

Interesant este modul în care neputinţa protagonistei în fața ororii pierderii 
fratelui este exprimată în muzică. Vorbim aici despre utilizarea tehnicii 
Sprechstimme pe versurile care arată această neputinţă: „Aş striga, m-aş ridica, dar 
nu pot, nu pot!”. 


Exemplul 15 


În ceea ce priveşte discursul muzical, acesta este parcă „rupt” din partea a 
doua, pornind de la cele patru sunete esenţiale discutate deja la momentul părții 
respective. Interesant este modul în care muzica urmărește textul, astfel încât în 
momentele de relatare a dorinţei de luptă melodia se derulează în sens ascendent, 
cum ar fi pe versurile „aş vrea să mă deştept”, iar neputinţa este ilustrată la rându-i 
printr-un sens descendent, de exemplu pe versurile „se-neacă-n piept”: 


41 


Exemplul 16 


O altă asemănare cu cea de-a doua parte o constituie procedeul din finalul 
părţii respective unde textul repeta câteva cuvinte care până la final se dizolvau la 
fel ca muzica ce se disipa treptat într-o nuanţă de piano urmată în final de indicaţia 
a niente. Această disoluţie a muzicii se realizează și aici prin renunţarea treptată la 
câte un sunet, astfel că în ultimele măsuri regăsim doar câteva sunete șoptite în 
Sprechstimme. Diferenţa în cazul acestei mișcări o face însă momentul următor: în 
locul indicaţiei a niente, întâlnim indicaţia attacca urmată de Brutale & stridente. 
O explozie sonoră reia apoi finalul părţii a VI-a, unde cvintetul de suflători sugera 
sentimentele de disperare cântând în registrul acut, în fortissimo. Efectul este 
neașteptat și extrem de puternic datorită diminuării discursului anterior, însă 
acesta este efectul dorit de către compozitoare. 


Exemplul 17 


De menţionat este faptul că există o diferență majoră față de partea a doua: 
dacă acolo regăseam o încadrare în metru și schimbări frecvente de măsură, aici 
metrul este inexistent, asemeni părții a treia. Prin urmare, este o parte ce readuce 
elemente din alte trei părți: materialul sonor al părţii a Il-a, lipsa metrului cu 
trimitere la partea a III-a și finalul reluat din partea a VI-a. 

Cantata de cameră se încheie cu jeluirea din început, O, mein Bruder, 
întâlnită şi în mijlocul lucrării, în partea a V-a. În varianta din final însă, sunt 
adăugate versuri, discursul muzical fiind semnificativ variat şi modificat. 

Dacă în prima parte, solista cânta în mare parte concomitent cu 
instrumentiștii, în această ultimă parte întâlnim o primă secţiune cu factură de 
responsorial în care solista șşoptește versurile, simultan cu câteva bătăi de percuție, 
suflătorii aducând apoi un comentariu instrumental, sub forma unei pendulări 
între vocalitate și instrumentalitate, procedeu întâlnit în mai multe momente ale 
cantatei (Oberon). 

Exemplul 18, măsurile 12-17 


Este foarte sugestiv finalul, în care întâlnim din nou același procedeu 
componistic de „dizolvare” a discursului. În acest caz, instrumentele de suflat se 
retrag şi rămâne să încheie discursul doar mezzosoprana, alături de percuție, 
solista repetând exclamaţia de jeluire „O, mein Bruder” şi ultimele cuvinte ale 
versului, totul încheindu-se într-o dinamică tot mai scăzută, până la șoapta ce nu se 
mai aude: 

Exemplul 19, măsurile 30-37 


Prin urmare, cantata de față este o lucrare deosebită, în care muzicalitatea 
poetică este redată prin permanentele oscilații între vocalitate și instrumentalitate 
(mai ales în partea a II-a, Magicianul), care uimeşte prin puterea de sugestie și 
prezența figurilor retorice la care se recurge în acest sens. Toate acestea, împreună 
cu contextul istoric în care a apărut lucrarea și simbolul atribuit titlului ales, 
contribuie la încadrarea lucrării în categoria estetică a tragicului. 

